Komisijos reglamentas (EB) Nr. 2780/1999
1999 m. gruodžio 27 d.
iš dalies keičiantis Reglamentą (EB) Nr. 2449/96, atidarantį metines tarifines kvotas produktams, kurie klasifikuojami pagal KN 07141091, 07141099, 07149011 ir 07149019 kodus, išskyrus Tailando kilmės produktus, ir nustatantį jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 18 d. Tarybos reglamentą (EB) 1095/96 dėl lengvatų, numatytų CXL sąraše, sudarytame pasibaigus deryboms dėl GATT XXIV.6 straipsnio [1], įgyvendinimo, ypač jo 1 straipsnio 1 dalį,
kadangi:
(1) Komisijos reglamentas (EB) Nr. 2449/96 [2] nustato išsamias tam tikrų metinių tarifinių kvotų taikymo taisykles, pagal kurias produktai, klasifikuojami pagal KN kodus 07141091, 07141099, 07149011 ir 07149019, kurių kilmės šalis yra tam tikros trečiosios šalys, išskyrus Tailandą, gali būti importuojami į Bendriją taikant sumažinto muito tarifą;
(2) išsamios taikymo taisyklės numato, kad valstybių narių kompetentingos institucijos importo licencijas išduoda tik tuomet, jei prieš tai savo sutikimą dėl išdavimo išreiškia Komisija;
(3) nors šią nuostatą lėmė siekis tinkamai administruoti kvotas, patirtis parodė, kad tai nereikalinga ir apsunkina kvotų administravimą;
(4) dėl pirmiau minėtos priežasties ji turėtų būti panaikinta, numatant Komisijai užtektinai laiko įsiterpti, jei nacionalinėms institucijoms išduodant importo licencijas kyla problemų;
(5) šiame Reglamente pateiktos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2449/96 8 straipsnio 4 ir 5 dalys keičiamos taip:
"4. Importo licenzijos išduodamos ketvirtąją darbo dieną po paraiškų pateikimo dienos, išskyrus tuomet, kai Komisija faksu ar teleksu informuoja valstybes nares, kad nebuvo laikytasi svarstomų licenzijų išdavimo sąlygų.
Tokiais atvejais, jei reikia, pasitarusi su kilmės šalies valdžios institucijomis, Komisija imasi atitinkamų priemonių.
5. Importo licenzijos dėl Indonezijos ir Kinijos kilmės produktų, dėl kurių išdavimo kitiems metams paraiškos pateikiamos gruodžio mėnesį, neišduodamos iki svarstomų metų sausio mėnesio pirmosios darbo dienos."
2 straipsnis
Šis reglamentas įsigalioja nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 27 d.